અમારી ચાલીમાં વિવિધ તહેવારો ઊજવાતા, જેવા કે હોળી, ધુળેટી, દહીંહાંડી, ઉતરાણ, દિવાળી, ગણેશોત્સવ અને નવરાત્રિની સાથે બીજા નાનામોટા તહેવારો વગેરે. ગણેશોત્સવ અને નવરાત્રિ બે અઠવાડિયાં ચાલતાં અને નિશાળેથી આવી નાટક માટે બનાવેલા મંચ પર રમવાની મજા પડતી. આ તહેવારો દરમયાન અમે ઘણાં ચલચિત્રો રાત્રે ઘણી વાર ગટર પર બેસી મચ્છર ઉડાડતા રસ્તા વચ્ચે બાંધેલા સફેદ પડદા ઉપર જોયા અને યાદગાર બની ગયા. દરેક ચલચિત્રનું રીલ પૂરું થાય એટલે દસ મિનિટ વાતો માટે સમય મળતો. મંચ ઉપર પણ ઘણા ગુજરાતી, મરાઠી નાટકો, નૃત્યો અને વિવિધ મનોરંજનના કાયેક્રમો થતા. કેટલાંક નાટકોના કલાકારની કલા આજે પણ યાદ આવી જાય.